Pierre de Vos is ’n kenner van die Grondwet van Suid-Afrika en professor aan die Universiteit van Kaapstad. Hy het ook ’n roman geskryf oor die politieke toestande in die land tydens apartheid. Pierre Francois de Vos is op 29 Junie 1963 in Messina in Noord-Transvaal gebore as enigste seun van vyf kinders. Sy pa Pierre is ’n prokureur en sy ma is Trinka. Sy pa was ’n alkoholis wat dit moeilik gevind het om werksbetrekkinge vol te hou en die gesin het om hierdie rede gereeld agter nuwe weivelde aangetrek. Hy het skool gegaan by die Laerskool Gerrit Maritz in Pietermaritzburg, die Laerskool Hennenman en toe die Laerskool Randhart in Alberton, waar die sangeres Sonja Herholdt destyds 'n onderwyseres was. Hiervandaan is hy na die Hoërskool Pietersburg in Polokwane, waar hy in 1981 matrikuleer. Na skool het hy sy twee jaar verpligte militêre diensplig in Potchefstroom voltooi. Hy het aan die Universiteit van Stellenbosch studeer, in die Wilgenhof koshuis gebly en in 1986 ’n B.Com.-graad in die Regte verwerf. In sy eerste jaar in 1984 verwerf hy die Jaco van der Merwe-prys vir die beste prestasie in eerstejaar Afrikaanse letterkunde.